Alt for mange dyr på samme lastvogn. Dyr, der er alt for lang tid undervejs og ikke får lov at hvile ud.

Flere end 1.000 dyretransporter, der fandt sted mellem 2015 til 2017, er nu blevet meldt til politiet, og Miljø- og fødevareministeren er ude med riven efter Fødevarestyrelsen, der ikke har skredet ind over for de ulovlige dyretransporter.

Læs også : Opposition kalder miljøminister i samråd efter nye fund af giftrester i drikkevand

- Jeg vil gerne have et svar på, hvordan sådan noget kan ske, og hvad gør vi for at sikre, at det ikke sker igen. Det lader til, at man har konstateret ulovlighederne, men ikke fulgt op på dem, siger Jakob Ellemann-Jensen (V).

Mere end 1.000 brud på regler

Ifølge en pressemeddelelse fra Fødevarestyrelsen er der tale om danske og udenlandske vognmænd, der har overtrådt EU-reglerne for transport af levende dyr. Indtil videre viser styrelsens egen gennemgang, at der siden 2015 er indsendt 26.000 logbøger til kontrol.

De viser, at flere end 1.000 transporter har overtrådt reglerne for transport af levende dyr uden Fødevarestyrelsen har slået ned på det efterfølgende.

- Det er dybt beklageligt, at vi ikke har fulgt op med sanktioner på et område, der er så vitalt for både dyrevelfærden og for sikring af fair konkurrence mellem vognmændene. Hvad årsagerne til den manglende opfølgning er, er vi nu i gang med at afdække, siger direktør i Fødevarestyrelsen, Esben Egede Rasmussen.

Samtlige sager bliver nu politianmeldt, oplyser styrelsen. Ministeren har bedt Fødevarestyrelsen aflevere en redegørelse senest 6. juli.

Burde du ikke selv have styr på butikken som minister?